ЩIыналъэм зэрызиужьыну щIыкIэр
Ди газетым зэрытетащи, КъБР-м и Iэтащхьэм деж щыIэ Жылагъуэ советым и зи чэзу зэIущIэр щIышылэм и 15-м зэхэтащ. Ар теухуауэ щытащ Къэбэрдей-Балъкъэрым 2030 гъэ пщIондэ зэрызиужьыну щIыкIэр убзыхуным.
Ар къыщызэIуихым, КъБР-м и Iэтащхьэ Къанокъуэ Арсен жиIащ:
— Дэтхэнэ хэгъуэгуми игъуэтыну зыужьыныгъэм къежьапIэ хуэхъур УФ-м и Президентым Парламентым Зэрызыхуигъазэм нэхъыщхьэу къыщыгъэлъэгъуахэм, къэралым и социально-экономикэ программэхэм тохуэ, ауэ республикэм бгъэдэлъ мылъкумрэ и зэфIэкIымрэ Iэмал имыIэуи къыхэтлъытэн хуей мэхъу. Стратегиер щагъэхьэзыркIэ, КъБР-м экономикэ и лъэныкъуэкIэ зэрызиужьыфыну Iэмал зэмылIэужьыгъуэ куэд къапщытэ, ягъэунэху, жылагъуэр къэкIуэнум зэреплъ щIыкIэр къалъытэ. Дэ дубзыхуа Iуэхухэм хэплъащ урысей IэщIагъэлIхэмрэ УФ-м ЩIыналъэ зыужьыныгъэмкIэ и министерствэм и экспертхэмрэ икIи хэгъуэгухэм къагъэлъэгъуа дэфтэрхэм я нэхъыфIхэм зэращыщыр жаIащ. Иджы ЩIэныгъэхэмкIэ Урысей Академием и Къэбэрдей-Балъкъэр щIэныгъэ центрым и IэщIагъэлIхэм КъБР-м и Жылагъуэ советым и пащхьэ къралъхьэ щIэуэ зэхалъхьа стратегиер. Сэ сызэреплъымкIэ, пIалъэ кIыхьым тещIыхьа документым илъэс къэс ухэплъэжын хуейщ, апхуэдэуи, узыхэдэн щыIэн папщIэ, щхьэж зэреплъыр къигъэлъагъуэмэ нэхъыфIщ. Фэ фыхуитщ абы хэгъэхьэжыпхъэIамэ е зэхъуэкIыпхъэ хэтмэ, фи Iуэху еплъыкIэр къэвгъэлъагъуэу дыщIывгъужыну.
2030 гъэ пщIондэ КъБР-м и социально-экономикэ зыужьыныгъэр зыхуэдэну яубзыхуар утыку кърихьащ ЩIэныгъэхэмкIэ Урысей Академием и Къэбэрдей-Балъкъэр щIэныгъэ центрым и унафэщI Иуан Пётр.
Къэбэрдей-Балъкъэрым и экономикэм зиужьын папщIэ зэгъэуIуауэ япэ игъэщыпхъэ унэтIыныгъэу Пётр къигъэлъэгъуащ мэкъумэш, турист-рекреацэ IэнатIэхэр, егъэджэныгъэмрэ щIэныгъэмрэ, псэуалъапхъэу къыщIагъэкIым зегъэубгъуныр, нэгъуэщIхэри. Ахэр республикэр зыпэлъэщын Iуэхущ. ЗэрыгурыIуэгъуэщи, а IэнатIэхэр зэрырагъэфIэкIуэфым елъытащ цIыхухэм яIэну псэукIэр.
Зи ужь ит Iуэхум и хэкIыпIэхэр щигъэбелджылым, щIэныгъэлIым щапхъэу къихьащ къэрал цIыкIухэм я зыужьыкIэмрэ езым яIэ фIыгъуэхэр фейдэ пылъу къызэрагъэсэбэпымрэ.
— Ди къэралыр инми, щIыналъэ къэс езым и псэукIэрэ хъугъуэфIыгъуэрэ иIэжщ, — жиIащ къэпсалъэм. — Абы ипкъ иткIэ, къэрал хабзэхэр къэлъытауэ, дызыхуэкъулеймрэ тхузэфIэкIынумрэ хъер къыпытхыфу зедгъэсэнырщ нэхъыщхьэр. Абы хэтлъхьэн мылъку дыхуэныкъуэмэ, хамэ къэралхэм инвесторхэр къитшыфынущ, Iэмал зэмылIэужьыгъуэхэр къыхуэдгъуэтынущ.
ДиIэр фейдэ пылъу къытхуэмыгъэсэбэпмэ, абы и щхьэусыгъуэр къызэрылъыхъуапхъэр щхьэхуэу къыхигъэщащ Иуаным икIи псом япэу къэрал къулыкъущIапIэхэм я лэжьэкIэр егъэфIэкIуэн, иджырей мардэм игъэувэн, республикэм зиужьыным зэран хуэхъу лъэпощхьэпохэр щызэхуэхьэса каталог зэхэгъэувэн, япэ игъэщыпхъэхэр щыуагъэншэу къыхэхын зэрыхуейр игъэбелджылащ.
Абы и псалъэхэм къыпищащ КъБР-м экономикэ зыужьыныгъэмкIэ и министр Мусуков Алий. Министрым жиIащ республикэм, къэралым я зыужьыныгъэр щаубзыхукIэ, экономикэр иджырей зэманым декIуу, фейдэ къыпэкIуэу щытын папщIэ пIалъэ кIыхьым хухэха социально-экономикэ стратегиер зэрызэхагъэувэр. Къэбэрдей-Балъкъэрым бгъэдэлъ псори къапщыта нэужь, гулъытэ нэхъ зыхуэщIыпхъэ унэтIыныгъэхэр ягъэбелджылащ, 2030 гъэр къэсыху фейдэ нэхъыбэ къыпэкIуэу зэтраублэн хуэдэу. Мыбы хагъэхьар куэд щIауэ республикэм къыщалэжь-щащэм я закъуэкъым, атIэ дунейпсо экономикэм щIэупщIэ щызиIэнум зетпщытын хуейщ.
Дунейпсо экономикэм хуэфэщэн пщIэ иIэу Къэбэрдей-Балъкъэр Республикэр хэувэфын папщIэ, Мусуковым къигъэлъэгъуахэм ящыщщ лIэужьыгъуэ зыбжанэу зэщхьэщыха туризмэр, мэкъумэш IэнатIэр, технологие и лъэныкъуэкIэ фIагъ зиIэ псэуалъапхъэхэр къыщIэгъэкIыныр, иджырей технологиехэр къыщагъэсэбэпу промышленностым, электроэнергие къэлэжьыным зегъэужьыныр, нэгъуэщIхэри. Иуаным утыку кърихьа стратегием и гугъу щищIым, министрым къыхигъэщащ ди республикэм и экономикэм сыт и лъэныкъуэкIи тещIыхьауэ ар убзыхуа зэрыхъуар, ауэ стратегие щхьэхуэу къэбгъэлъэгъуэн хуэдэу зэрыщымытыр, япэ игъэщыпхъэ IуэхугъуэхэмкIэ щыIэм зэрытехуэр.
ЗэIущIэм я еплъыкIэхэр къыщагъэлъэгъуащ КъБР-м промышленностымрэ сатумкIэ и министр Пономаренкэ Роман, Шэрэдж район администрацэм и Iэтащхьэ Темиржанов Махъты, Прохладнэ район администрацэм и Iэтащхьэ Василенкэ Александр, ЩIэныгъэхэмкIэ Урысей Академием и экономико-математическэ институт нэхъыщхьэм и щIэныгъэ лэжьакIуэ нэхъыжь Агафонов Владимир сымэ.
Абыхэми къыхагъэщащ экономикэм и мызакъуэу, сыт хуэдэ зыужьыныгъэми лъабжьэ хуэхъун хуейр иджырей мардэхэрауэ зэрыщытыр, апхуэдэуи КъБР-м зэфIэкI хъарзынэ зэрыбгъэдэлъыр.
НэщIэпыджэ Замирэ.
